সাবেকুন নাহার সনি বাংলাদেশ প্রকৌশল ও প্রযুক্তি বিশ্ববিদ্যালয়ের ছাত্রী। তিনি ২০০২ সালের ৮ জুন বাংলাদেশ জাতীয়তাবাদী ছাত্রদলের দুই পক্ষের সংঘর্ষের মাঝখানে পড়ে গুলিবিদ্ধ হয়ে নিহত হন।   পরিচয়  সনির বাবার নাম হাবিবুর রহমান ভূঁইয়া (মৃত্যু ২০২৩)। সনি বাংলাদেশ প্রকৌশল বিশ্ববিদ্যালয়ের রাসায়নিক প্রকৌশল বিভাগের দ্বিতীয় বর্ষের ছাত্রী ছিলেন।   ঘটনা  ২০০২ সালের ৮ জুন বাংলাদেশ প্রকৌশল ও প্রযুক্তি বিশ্ববিদ্যালয়ের ক্যাম্পাসে তৎকালীন ক্ষমতাসীন বাংলাদেশ জাতীয়তাবাদী দলের ছাত্র সংগঠন বাংলাদেশ জাতীয়তাবাদী ছাত্রদলের দুই পক্ষের মধ্যে টেন্ডারবাজিকে কেন্দ্র করে বন্দুকযুদ্ধ হয়। সনি দুই পক্ষের সংঘর্ষের মাঝখানে পড়ে গুলিবিদ্ধ হয়ে নিহত হন। সনি সেই সময় বিশ্ববিদ্যালয়ের আহসানউল্লাহ হলের সামনে দাঁড়িয়ে ছিলেন। টেন্ডার নিয়ে দুই পক্ষের গোলাগুলির একটি অংশের নেতৃত্বে ছিল বাংলাদেশ জাতীয়তাবাদী ছাত্রদলের বুয়েট শাখার সভাপতি মোকাম্মেল হায়াত খান মুকি এবং অপর অংশের নেতৃত্বে ছিল ঢাকা বিশ্ববিদ্যালয়ের সলিমুল্লাহ মুসলিম হল শাখার ছাত্রদল নেতা মুশফিক উদ্দিন টগর।  তার মৃত্যুর পর সারা বাংলাদেশে প্রতিবাদ হয়। সনি হত্যার বিচারের দাবিতে বুয়েটের শিক্ষার্থীরা আবিরাম আন্দোলন করে ও আন্দোলনের একপর্যায়ে ‘সন্ত্রাস বিরোধী বুয়েট ছাত্র ঐক্য’ গঠিত হয়।   বিচার  সনির বাবা জনাব হাবিবুর রহমান ভূঁইয়া অভিযোগ করেন ক্ষমতাসীন বাংলাদেশ জাতীয়তাবাদী দল সরকার, পুলিশ ও বুয়েট প্রশাসন অভিযুক্তদের মদদ দিচ্ছে। থাম্ব|বাংলাদেশ প্রকৌশল বিশ্ববিদ্যালয়ের ক্যাম্পাসে সাবেকুন নাহার সনি স্মৃতি ভাস্কর্য ২০০৩ সালের ২৯ জুন বিচারক শাহেদ নূর উদ্দিনের নেতৃত্বে ঢাকা দ্রুত বিচার ট্রাইব্যুনাল-১ এ সনি হত্যা মামলার রায় হয়।  রায়ে আদালত তিনজনকে মৃত্যুদণ্ড এবং পাঁচজনকে যাবজ্জীবন কারাদণ্ড দেয়।  ২০০৬ সালের ১০ মার্চ বাংলাদেশ হাইকোর্ট আপিলের ভিত্তিতে হত্যা মামলার তিন পলাতক আসামির মৃত্যুদণ্ড কমিয়ে যাবজ্জীবন কারাদণ্ড দেয়। মামলার চার আসামি কারাগারে এবং দুইজন পলাতক। যাবজ্জীবন কারাদণ্ডপ্রাপ্ত আসামিদের মধ্যে দুই আসামি খালাস পান।  মৃত্যুদণ্ডের সাজা কমিয়ে যাবজ্জীবন কারাদণ্ডপ্রাপ্ত তিন আসামি:  মোকাম্মেল হায়াত খান মুকি (পলাতক)  নূরুল ইসলাম সাগর ওরফে শুটার নূরু (পলাতক)  মুশফিক উদ্দীন টগর (কারাভোগের পর মুক্ত) যাবজ্জীবন কারাদণ্ড বহাল থাকা তিন আসামী:  মকবুল হোসেন বকুল  দুলাল  ইয়ার মোহাম্মদ ওরফে ইয়ার যাবজ্জীবন কারাদণ্ড থেকে খালাসপ্রাপ্ত দুই আসামি:  এস এম মাসুম বিল্লাহ  মাসুম রাষ্ট্রপক্ষে এ মামলা পরিচালনা করেন সাবেক অতিরিক্ত অ্যাটর্নি জেনারেল আব্দুর রেজাক খান ও ডেপুটি অ্যাটর্নি জেনারেল আমিনুর রহমান চন্দন। অন্যদিকে আসামি পক্ষে মামলা পরিচালনা করেন অ্যাডভোকেট খন্দকার মাহবুব হোসেন ও বিচারপতি আবদুল মালেক।  ২০২০ সালের ২০ আগস্ট যাবজ্জীবন সাজাপ্রাপ্ত আসামি মুশফিক উদ্দীন টগর কাশিমপুর কারাগার থেকে কারাবিধি ৫৬৯ ধারায় মুক্তি পায়। এরপর ২০২৫ সালের ১৮ সেপ্টেম্বর র‍্যাব-৩ মুশফিক উদ্দীন টগরকে অস্ত্রসহ আটক করে।   উত্তরাধিকার  ৮ জুন সনি হত্যার দিনটিকে বিশ্ববিদ্যালয় ক্যাম্পাসে ‘সন্ত্রাসবিরোধী ছাত্র প্রতিরোধ দিবস’ হিসেবে পালন করা হয়। ২০২১ সালের ৪ নভেম্বর বাংলাদেশ প্রকৌশল ও প্রযুক্তি বিশ্ববিদ্যালয়ের একমাত্র মহিলা ছাত্রাবাসটির নামকরণ করা হয় সাবেকুন নাহার সনি হল।  ডেইলি স্টার দুঃখ প্রকাশ করে লিখে যে আবরার ফাহাদকে হত্যার পর তার পরিবারকে ক্ষতিপূরণ দেওয়া হয়েছিল কিন্তু আরিফ রায়হান দ্বীপের হত্যা এবং সাবেকুন নাহার সনির মৃত্যুর পর তা হয়নি। এতে আরও উল্লেখ করা হয় যে আরিফ রায়হান দ্বীপের মৃত্যুর একমাত্র আসামি গ্রেপ্তার হয়নি এবং সাবেকুন নাহার সনির মৃত্যুর দুই আসামিকে ২২ বছরেও আটক করা হয়নি। সনির মৃত্যুকে বাংলাদেশ প্রকৌশল ও প্রযুক্তি বিশ্ববিদ্যালয়ের ক্যাম্পাসকে ছাত্র রাজনীতিমুক্ত রাখার অন্যতম কারণ হিসেবে দেখা হয়ে থাকে।   তথ্যসূত্র   বিষয়শ্রেণী:বাংলাদেশ প্রকৌশল বিশ্ববিদ্যালয় বিষয়শ্রেণী:বাংলাদেশে মানবাধিকার লঙ্ঘন বিষয়শ্রেণী:বাংলাদেশের রাজনৈতিক কেলেঙ্কারি বিষয়শ্রেণী:বাংলাদেশ জাতীয়তাবাদী ছাত্রদলের কেলেঙ্কারি বিষয়শ্রেণী:খালেদা জিয়ার প্রধানমন্ত্রিত্ব বিষয়শ্রেণী:২০০২-এ মৃত্যু বিষয়শ্রেণী:২০০২-এ বাংলাদেশ বিষয়শ্রেণী:২০০২-এ বাংলাদেশে খুন বিষয়শ্রেণী:বাংলাদেশের বিশ্ববিদ্যালয় ক্যাম্পাসের ঘটনা